Debonairs en Nando’s bobaas | Netwerk24
Debonairs en Nando’s bobaas
02 Julie 2014 12:01
Debonairs en Nando’s is die twee geriefskosgroepe waarvan die diens en produkte Suid-Afrikaners die meeste beïndruk.
Verbruikers is volgens die Suid-Afrikaanse Verbruikerstevredenheidindeks (SAcsi) in die algemeen baie tevrede met plaaslike kitskosrestaurante en gradeer die bedryf op gemiddeld 80 uit 100.
Dié telling is effens hoër as verlede jaar se telling van 79,3, maar daar was beduidende veranderinge onder die verskeie handelsname.
Debonairs het sy posisie as markleier behou en ’n telling van 3,6 persentasiepunte bo die gemiddeld ontvang. Nando’s het die gemiddeld met 3,5 persentasiepunte geklop.
KFC, McDonald’s en Steers was op die gemiddeld.
Suid-Afrikaners was egter minder beïndruk met Chicken Licken, wat verlede jaar die markleier was. Dié kitskosgroep se telling het met 6,5 persentasiepunte gedaal.
Verbruikers was minder tevrede met Chicken Licken en hul verwagtinge van die maatskappy was laer as verlede jaar, sê prof. Adré Schreuder, voorsitter van SAcsi. Debonairs en Nando’s het beide verbruikers se verwagtinge oortref, sê hy.
Suid-Afrika is een van die lisensielande van die Amerikaanse Verbruikerstevredenheidindeks (Acsi), wat hul kitskosbedrywe volgens dieselfde maatstawwe beoordeel.
Die Suid-Afrikaanse geriefskosbedryf kry dieselfde as die internasionale pasaangeër Amerika. Beide kry ’n gradering van 80 uit 100.
Die Britte gradeer hul bedryf op 78, Suid-Korea s’n is 73 en die Turke gradeer hulle s’n op 72.
Daar is geen duidelike wenner onder die restaurante in Suid-Afrika nie, volgens die Suid-Afrikaanse Verbruikerstevredenheidindeks (SAcsi).
Mugg & Bean, Ocean Basket, Spur en Wimpy, sowel as ’n kategorie vir ander restaurante is by die navorsing ingesluit.
Dié “ander”- kategorie was die markleier en volgens prof. Adré Schreuder, voorsitter van SAcsi, gee dié kleiner restaurante die grotes sterk mededinging.